നട്ടെലൊടിച്ച് ആവേശ് ഖാന്, കസറി അക്സര് പട്ടേല് ഡല്ഹിക്കെതിരെ മുംബൈക്ക് ബാറ്റിങ് തകര്ച്ച ദൈവത്തിന്റെ പോരാളികളായ മുംബൈ ഇന്ത്യന്സിന് ഡല്ഹിക്കെതിരെ ഷാര്ജ സ്റ്റേഡിയത്തില് ബാറ്റിങ് തകര്ച്ച. 20 ഓവറില് 8 വിക്കറ്റ് നഷ്ടത്തില് 129 റണ്സ് മാത്രമാണ് മുംബൈക്ക് നേടാനായത്.ആവേശ് ഖാനും അക്സര് പട്ടേലും ചേര്ന്നാണ് മുംബൈയുടെ നട്ടെലൊടിച്ചത്. ഇരുവരും മൂന്ന് വിക്കറ്റ് വീതം വീഴ്ത്തി. ഓപ്പണിങ് ഇറങ്ങിയ നായകന് രോഹിത്ത് ശര്മ പവര് പ്ലേ പൂര്ത്തിയാകും മുമ്ബ് തന്നെ തിരികെ കൂടാരം കയറി. 10 പന്ത് നേരിട്ട രോഹിത്തിന് 7 റണ്സ് മാത്രമേ നേടാന് സാധിച്ചുള്ളൂ. ആവേശ് ഖാന്റെ പന്തില് റബാദയുടെ കൈകളില് ക്യാച്ച് നല്കിയാണ് അദ്ദേഹം മടങ്ങിയത്. പിന്നാലെ തന്നെ 19 റണ്സുമായി ക്വിന്റണ് ഡി കോക്കും മടങ്ങി. അക്സര് പട്ടേലാണ് ഡി കോക്കിന്റെ വിക്കറ്റ് നേടിയത്. പിന്നീട് കണ്ടത് സൂര്യകുമാര് യാദവിന്റെ രക്ഷാപ്രവര്ത്തനമാണ്. 26 പന്തില് 33 റണ്സ് നേടിയ സൂര്യകുമാറിനെ അക്സര് പട്ടേല് 11 ഓവറില് തിരികെ പറഞ്ഞയക്കുകയായിരുന്നു.പിന്നാലെ വന്ന സൗരബ് തിവാരിയെയും അക്സര് തന്നെ പറഞ്ഞയച്ചു. 18 പന്തില് 15 റണ്സ് മാത്രമാണ് തിവാരിക്ക് നേടാനായത്. തകര്ത്തടിക്കുമെന്ന് പ്രതീക്ഷിച്ച പൊള്ളാര്ഡ് കൂടി നിരാശപ്പെടുത്തിയതോടെ മുംബൈ അപകടം മണത്തു. നോര്ജെയുടെ പന്തില് ക്ലീന് ബൗള്ഡാവുകയായിരുന്നു പൊള്ളാര്ഡ്. പിന്നെയുള്ള മുഴുവന് പ്രതീക്ഷയും ഹര്ദിക്ക് പാണ്ഡ്യയിലായിരുന്നു. ജേഷ്ഠന് ക്രുണാല് പാണ്ഡ്യയെ കൂട്ടുപിടിച്ച് പാണ്ഡ്യ പ്രതീക്ഷ നല്കിയെങ്കിലും 18 പന്തില് 17 റണ്സ് മാത്രമാണ് ഹര്ദിക്കിന് നേടാനായത്. 19ാം ഓവറിലെ ആവേശ് ഖാന്റെ പന്തില് ക്ലീന് ബൗള്ഡാകാനായിരുന്നു ഹര്ദിക്കിന്റെ വിധി. ആ ഓവറില് തന്നെ കോര്ട്ടര് നൈലും പുറത്തായി. 4 ബോളില് 11 റണ്സ് നേടി ജയന്ത് യാദവ് പ്രതീക്ഷ നല്കിയെങ്കിലും അവസാന ഓവര് എറിഞ്ഞ അശ്വിന്റെ സ്പിന് തന്ത്രത്തിന് മുന്നില് ജയന്തും വീണു. 15 പന്തില് 13 റണ്സുമായ ക്രുണാല് പാണ്ഡ്യയും ഒരു റണ്സുമായി ബൂമ്രയും പുറത്താകാതെ നിന്നു.ഡല്ഹിക്ക് വേണ്ടി ആന്റിച്ച് നോര്ജെയും അശ്വിനും ഓരോ വിക്കറ്റും വീഴ്ത്തി.